钦定古今图书集成/明伦汇编/皇极典/第160卷 > 明二十二
## 钦定古今图书集成/明伦汇编/皇极典/第160卷 > 明二十二

### 穆宗本纪

按《名山藏典谟记》“穆宗皇帝讳载。”世宗皇帝第三
子也。母杜太后。帝晬盘之日，首取龙旗画鼓及《五行
志》，每取辄进世宗，世宗奇之。长而丰神秀朗，举止端
庄，见者谓有帝王之度。始封裕王，与庄敬太子同日
受册。中官误送皇太子册宝帝所，而裕王册宝乃在
太子宫。是时，庄敬已属疾，竟薨，中外曰：“天所启也！”世
宗两立太子皆薨。其后春秋高，益恶言立储事。诸方
士有言于世宗者曰：“二龙不相见。”于是帝仍为王，出
居邸者十馀年，绝不得召入。中外莫测，屡有言者，然
而世宗意固自定。世宗末年，海瑞上疏切直，上私命
锦衣毋死之。世宗崩，乃入践天子位焉。是为嘉靖四
十五年十二月壬子，颁诏赦，以明年为隆庆元年。出
户部主事海瑞狱中。

元年正月丁巳朔，上拜天宫，中祭大行皇帝几筵，免
朝贺。戊午，上衰服视事宣治门。吏部奏“先朝得罪诸
臣，如通政使樊深，都给事中丘橓、杨思忠、尹相、魏良
弼、李用敬，左给事中陈瓒，右给事吴时来、周怡、沈束、
顾存仁、张选、赵躲、袁世荣，御史何维柏、赵锦、张登高、
黄正色、方新、张槚、凌儒、申仲、王时举、冯恩，郎中徐学
诗、周冕，主事张翀、董传策、刘世龙、唐枢，大理寺正毋
得纯等凡三十三人，宜遵遗诏录用。”报可。吏科分诸
臣，以建言死者为三等：一等戮死，其次廷杖死者，其
次系狱戍边、废斥牖下死。戮死者，宜复职赠荫。厚谕
祭之典。则有若员外郎杨继盛，左中允郭希颜，锦衣
卫经历沈练，给事中杨允绳，廷杖死“者，宜复职。”赠荫
则有若太仆寺卿杨最，编修王思，给事中薛宗铠、何
光裕、裴绍宗、张原，御史浦𬭎、曾翀、叶经，主事周天佐、
侔瑜、臧应奎、殷承叙，系狱戍边，斥死牖下者，宜复职。
赠官则有若左侍郎唐胄，御史李璋，学士丰熙，修撰
杨慎，编修杨名，检讨王元正，赞善罗洪先，大理寺左
少卿徐文华，都给事中张翀、张侃、刘济、刘琦，御史马
录、程启充、卢琼、陈让、桑乔、包节、王宗茂、余翱、方一桂，
员外郎刘魁，郎中余宽、黄待显、陶镃、相世芳、王与龄，
佥事章钥，若故吏部尚书熊浃、故御史杨爵，“风节尢
著，虽斥黜当与杖死者，一体恤录。”从之。掌詹事府事、
吏部左侍郎陈以勤上《谨始》十事，嘉纳之。罢祈谷大
享神祇坛、帝社、帝稷诸祭。禁民间放灯。出郑王厚烷、
鄢陵王府镇国中尉勤熨及其子朝瑁于高墙，复其
爵位。厚烷加岁禄百石，勤熨父子存恤于有司。罢苑
田，除户部侍郎，加督理农事衔。省征派黄、白蜡如嘉
靖初之数。停止采办香品。方士金等下狱论死。甲戌，
赐皇子名曰翊钧。丁亥，上大行皇帝尊谥。丁丑，上《孝
恪杜皇后尊谥》，诏天下。削夺故真人邵元节、陶仲文
爵诰，毁其坊牌、墓碑，籍田宅。撤西苑、大高元等宫殿
亭台名额。吏科都给事中胡应嘉论劾吏部尚书杨
博考察不公，黜为民。科道官论救，外调之。二月戊子，
祭太社、太稷、乐悬。封皇亲杜继宗庆都伯，李铭德平
伯，陈景行固安伯。罢祭《金海宣灵弘济》之神。襄王厚
颎薨。乙未，立陈皇后。辛丑，上孝洁陈皇后、孝烈方皇
后尊谥。甲辰，加谥元妃李氏为孝懿皇后，故世子为
宪怀太子。罢玉芝宫，岁时享祀，日供膳如旧议。钱法。
寇犯延绥，副总兵黄滨死之，赠荫立祠。三月壬申，奉
葬世宗永陵，迁祔孝洁、孝恪二太后。世宗梓宫行，上
攀恸，顾望甚哀。丁丑，升祔于太庙，更名景云殿曰弘
孝殿。奉迁孝烈皇后神主，专祀孝恪皇太后主于神
霄殿，以孝懿皇后祔享焉。己卯，上始御皇极门，视朝
如故事。册封皇子母李氏为贵妃。赠死事辽阳长安
堡指挥王承德官，予陞袭。四月，南京科道官以考察
拾遗，并劾大学士高拱。上曰：“阁臣拾遗无故事”，切责
之。毁紫极殿、紫宸宫，改建翔凤楼焉。工科都给事中
冯成能等言：“山陵甫毕，不修政事而亟翔凤；诏令不
信，举动不当从此始矣。一毁一建，为费不赀。伏惟远
希汉文灵台百金之爱，近法宣皇草舍一区之德。”上
嘉纳，遂罢之。兵科给事中魏时亮请宫中节佚游、啬
精神、省章奏，便殿与阁臣面裁决。下所司。黄尘四塞，
始命祭方泽。时用卯。丁未，初御经筵。复驸马都尉邬
景和官。广东参政郭应聘督兵攻广贼张绍南、黄仕
良，有斩获，赏银币。追赠故新建伯、南京兵部尚书王守仁为新建侯，谥“文成”，赐祭七坛。复赐太保、左都督
周尚文少傅兼太子太傅、户部尚书、谨身殿大学士
蒋冕少保兼太子太保，吏部尚书乔宇，礼部尚书汪
俊，太子少保、户部尚书王杲，刑部尚书喻茂坚，詹事
府少詹事黄佐、吕柟，太子太保、吏部尚书、武英殿大
学士石珤等，赠谥、祭葬有差。改石珤之谥曰“介。”追夺
尚书顾可学、徐可学，侍郎朱隆禧、郭文英赠谥诰命，
《仆其》《谕祭》等碑。五月，工部尚书朱衡凿新河以通运，
河成。辛酉，祀方泽。复故刑部尚书吴山职，以擒斩广
西贼首王西桥等。升总兵官俞大猷为署都督同知，
提督侍郎吴桂芳俸一级。幸旧邸，罢采鲜、宝坻等县。
“自今荐新上供，办纳光禄寺，毋得奏遣内官。著为令。”
遣御史四人分行天下，验视仓库多寡有无，籍记为
二，一进御览，一备户部。其有冒破营私，毋论岁远，近
官大小，悉劾治。广东道试御史齐康论劾大学士徐
阶，降二级外调之。阶求退，不许。廷臣多论劾大学士
高拱，拱乞致仕，许之。敕修《世宗实录》。六月，许群臣秩
满赠生母。是月，雨不止。谕户部曰：“淫雨伤稼，内外其
痛加修省，勘灾以闻。”戊戌，上素服避殿视事。皇极门
复故少师兼太子太师、吏部尚书、华盖殿大学士杨
廷和，太子太保、户部尚书梁材，太子太保、兵部尚书
聂豹、王廷相、翟鹏，太子太保、刑部尚书林俊，刑部尚
书刘讱，南京工部尚书吴廷举，兵部侍郎曾铣、杨守
谦、商大节、张汉，工部右侍郎江晓，南京工部左侍郎
程文德，右副都御史孙继鲁，南京国子监祭酒邹守
益等原职，赐赠官及祭葬、谥荫有差。七月，谕内阁曰：
“朕即位以来，赖卿等辅弼。科道官不谙事，屡肆欺言。
卿为朕详处。”大学士徐阶言：“科道官遭际昌时，思效
报答。言或过当，事或风闻。诚如圣谕。以臣度之，非敢
为欺。臣请示之。”上已不复令处置。御史李惟观疏言：
“皇上即位以来，首录建言得罪诸臣，官民”利弊，许直
言无隐。甚盛德也。顷者京师霖雨为灾，宣、大地震，淮、
徐水溢，辽东旗枪火，民间金釜鸣。一时臣工毕智效
忠，仰承宵旰，而皇上过生疑虑，逆折谠言，非所以恭
天示一众听也。工科都给事中冯成能复极言圣明
之世不当讳言。上报曰：“听谏朕心。昨谕有谓尔等自
后进言宜审，以称朕意。”追复故太子少保吏部尚书
兼翰林院学士李默原职，赐祭葬；赠故左春坊右赞
善罗洪先兵部员外郎杨继盛光禄寺少卿，赐谥；予
继盛荫。上谕吏、兵二部：“蓟镇边墙圯修筑如何？此外
别有备御长策否？其亟推才望大臣一人行视之，并
讲求便宜闻。”于是遣兵部侍郎迟凤翔兼都察院右
佥都御史，赐敕往。上谕礼部：“霖为民灾，朕深忧惕。内
外百官痛加修省，顺天府祈晴焉。”因避殿视事。罢南
京振武营诸选。募孝陵卫馀丁千馀人，并分隶大小
教场、神机营，身终勿补。诸将家丁及前尚书李遂所
调淮、扬民兵，俱散遣之。八月癸未，幸太学，予太子太
保、兵部尚书彭泽、刑部尚书颜颐寿、南京工部侍郎
何孟春、太仆寺卿杨最，御史石金、俞希礼等赠官，泽、
孟春、最加祭葬及谥。太常寺少卿周怡上疏忤旨，降
为山东佥事。癸巳，初御文华殿日讲。赠故户部员外
郎申良、给事中张逵、常泰、右春坊清纪郎周𫓧官吏
部。请恤录故光禄寺少卿马从谦。上独不许，曰：“从谦
在先朝，乃犯子骂父也。”上将诣陵，大学士徐阶等言：
“陛下念弓剑之藏，切霜露之感，甚盛甚盛。第重宗庙，
安社稷，天子之孝也。故龙輴发引，送且不亲。累朝之
典。山陵，《春秋》之事，遣官而已。今警报屡闻，惟陛下慎
重。”上曰：“如旨。”阶等复谏，上不悦，责之。阶等复奏，上乃
止。九月，命太监吕用、高相、陶金坐团营。兵部尚书郭
干执奏曰：“不可革团营，复二祖三大营之旧，先帝所
定也。官有定员，毋用内侍，国家之典也。”上曰：“朕观《大
明会典》有之，其草敕如命。”科道官皆诤，阶等言：“今无
所谓团营者。中官坐营，起于景帝，革于世宗。《会典》修
于正德之季，未及嘉靖。臣望陛下以世宗为法，以兵
政废隳为虑。”言官言是。上不悦，诘阶等，阶等复对：“先
帝惩戎弛，考太祖旧，革团营，召还坐营内官事权乃
以一，操练乃以效，此善经也。若据今，则无营可坐，必
用内官，则当尽变先帝制。”上纳之。革冗官。獞贼久据
古田县，命总兵官俞大猷会剿之。俺荅寇石州，陷之，
杀其知州王亮。京师戒严。十月乙亥，上问大学士徐
阶石州之陷故，谕令选将调兵，加意防守。丙戌，寇遁。
革辽王真人道号、金印。赐故兵部尚书翁万达、兵部
左侍郎陶谐、吏部左侍郎董圯葬谥。下前宣大总督
都御史杨顺、巡按御史路楷狱，论死。十一月，命词官
葺《郊祀礼》以进。郊久废，臣民快睹焉。戊午，车驾视牲。
庚申，誓群臣，告郊于太庙。癸亥，祀圜丘，奉皇祖配。还
御皇极殿，百官行庆《成礼》。广东海贼曾一本执澄海
知县濬，焚杀潮州。革总兵汤克宽任。改隆庆殿为庆
元殿，隆庆州为延庆州，卫为延庆卫。免石州徭役。三
岁。旱，祷雨，命两京大臣及科道官博访边才及熟晓
屯盐利弊者，各举所知以闻。上曰：“有司怠位，听讼弗亲，概委所属武职及异途小官，百姓受害良苦。按抚
官其指名奏治。”赐故礼部侍郎何瑭谥。复故大学士
夏言职。工部主事杨时乔言：“三几、九弊、三势，以规时
政。曰：勤朝讲为修德之几，裁章奏为出令之几，断听
言为图事之几，治体之弊怠弛，法令之弊数易，赏罚
之弊滥，纳鬻之弊多，用度之弊繁，庄场之弊扰，习俗
之弊侈，士气之弊卑，议论之弊浮。宦寺之势重难制，
宗藩之势禄难给，边境之势威难振。”下所司上问内
库、太仓钱粮之数。户部尚书马森具对，且言：“积贮，天
下大命也。蓄无三年，命曰非国。今催征急矣，搜括穷
矣，事例开矣，四方民力竭，中外库藏空矣。臣谓生财
不若节，多取不如俭。”皇上登极，首诏止土木之工，罢
珍宝之市，损无益之费，捐“不急之官，天下喁然歌诵。
《书》曰：‘慎乃俭德，惟怀永图’。慎俭，美德也；怀永图，终也。
惟陛下终俭。”上曰：“帑藏罄乏至此，朕正供外分毫无
妄费，朕俭矣。卿等悉心求足国者。”盐山丞王邦直应
诏言十事，曰：减赋役以招流移，实仓廪以备凶荒，戒
有司以去奢侈，清驿递以革冒滥，禁势豪以除横暴，
正士途以“塞奔竞，重功绩以明考课，慎作养以剔繁
冗，严简练以修武备，振纪纲以励风俗。”上曰：“邦直言
切，所司议奏，毋废官卑。”赐故户部尚书徐问谥，追复
太子少保、吏部尚书万镗、都察院右副都御史江潮、
监察御史郭弘化、王时柯、刑部郎中胡琏、兵部主事
余祯，官有加赠镗、潮赐祭葬。是岁，减免天下田粮九
百九万八千六百九石有奇。

二年正月辛亥朔，上拜天宫，中谒奉先殿世宗皇帝
几筵，弘孝、神霄二殿。朝上曰：“贪官罢黜不足戒。今岁
考察赃著者，部院奏治之。”戊午，享庙遣代。大学士徐
阶谏，乃亲享。革正一真人名号，夺其印，以其裔孙张
国祥为上清观提点。吏科给事中石星言：“治道不进
则退，君心不强则偷。今四序更始，万国维新，庶职来”
同，群心属望。苟因循玩愒，即欲长如隆庆元年，亦不
可冀。切见皇上入春以来，天颜渐癯，视朝渐稀，章奏
顿阁，宴游屡肆。臣不避斧钺，条上六事，曰：“养圣躬，人
主一身至重也。节饮食，寡嗜欲，所以养之也。皓齿蛾
眉，伐性之斧；甘脆肥𬪩，腐肠之药。为鳌山之乐，则必
长夜纵饮；纵长夜之饮，则必声色是”耽。此陛下近事
也。臣愿陛下法大禹所以恶疏，学成汤所以不迩，曰
讲圣学。我祖宗经筵日讲之制，定举二月中旬，法天
运之新。进德思治，不可懈也。言官累请，未见举行。臣
恐倏夏倏秋，岁月逾迈，而光明不缉也，曰勤视朝先
帝二十馀年，不出宫闱而天下治，纪纲振也。元宵圣
节，为日相比。陛下宵“旰倦于曩者，臣恐献谀之徒或
借先帝为解。是以娱乐相寻，万事丛脞，何以几幸先
帝之治也？”四曰“速俞允。”皇上即位初年，臣下有言，未
尝不允，允未尝不速也。事涉难从，旨亦旋下。今则有
允不允者矣。即允者亦愆常候，臣尝因而数之。事关
圣躬，率留中而不报；事关内臣，或稽迟至得罪：是岂
愚言拙计，不当圣心耶？抑左右遏抑之也？曰广听纳。
窃见太常寺少卿周怡，言事误犯忌讳，迁之外吏。给
事中陆凤仪偶遗圣旨，斥为编民。二臣得罪，其小者
也。引裾批鳞，有大此者矣。曰察谗谮。孔子曰：“浸润之
谮，肤受之愬，不行焉。”可谓明也已矣。比有一二内臣，
专恣亡忌，因言官攻发，遂切齿怒目，待其“后言。过直，
则对陛下曰欺；过激，则对陛下曰慢。再三言之，皇上
不觉，纳而发之；怒怒，而谴责加焉。台谏去，内臣益亡
忌，皇上之明损矣。当今背理伤道之事尚多。六者，皇
上身心急务也。愿亟图之。”疏入，上曰：“讪！杖而黜为民。”
大学士张居正言：“皇上登极之初，特诏求言，大小臣
工莫不欣幸，贡所闻知。自”古顺言易从、逆耳难受；能
受逆耳，主德斯隆。昔汉光武杀直臣韩歆，皇上在藩，
臣尝以进讲。其时反复开导，言人臣进言之难，叹惜
光武不能容。歆荷蒙皇上改容倾听，遂御书“文武献
纳”四字，置之座侧。是皇上因臣之言，有意远追尧、舜
之治也。石星草野之人，乍被选用，急于图报，既杖之
矣，又褫职“为编氓，恐与昔时所以感悟臣言者不无
差间。伏赐召还，或从谪外，以倡敢言，开自新。”不报。二
月，皇第四子生。大学士徐阶考九年满，加如伯爵俸，
荫一子锦衣，赐敕若宴。阶三辞伯俸。及宴，许之。赐杨
继盛祠于保定，曰“精忠。”敕谕天下朝觐官曰：“朕即位
之初，下诏更始。念得循吏，究宣恩泽。顾在位者苟且
便私，民用愁怨，朕甚悯焉。维兹来朝，特命审核，黜不
职甚者。尔等宜幡然永思，廉以律己，仁以抚民，公以
存心，勤以莅事，脱狃于旧习朘民自封私咈，公佚废
勤，是从事不恪而守官无状也。朝宪凛凛，譬践春冰，
尚钦承之，毋替朕命。”吏部廷举边才，奏上大理卿邹
应龙等六十三人，因言：“五方之气，虽笃于因才；百中
之能，难拘于器使。如往者辅臣杨一清，南人也，用陕
而效；尚书王骥，北人也，用滇而功。请毋论地资，期得
当才。”上曰：“善。”有不称坐举者赏擒斩贵州贼杨珂功。
己亥，耕籍，赠柴沟堡死事守备韩尚忠官，予陞袭，立祠赐祭。吏部左侍郎兼翰林院学士赵贞吉迁南京
礼部尚书，将行，上属心焉。谕徐阶曰：“讲官林燫其调
之南。讲臣中有齿长者，留如旧。”阶对曰：“赵贞吉也。请
召还为礼部尚书，协管詹事府事。”上曰：“可。”设总理盐
屯都御史二人，分隶盐屯事。改石州曰永宁。戊申，谒
陵。己酉，谕辅臣曰：“边事久坏，无实心整理者，卿等其
示朕意于宣、蓟二镇臣，二镇军来护从者，议赏之。”令
诸总督、镇、巡条上战守方略，因发金五千以犒军。谕
户部：“车驾所过，量免本岁田租。核昌平州宛平、大兴
二县地，凡设行宫，屯军马。除驰道者免十之五，所过
者免十之三，民居被毁者与之直。”三月，命太监佑督
苏、杭织造。工部言：“取还织造内官，明诏也。愿毋渝信，
损俭德焉。”上曰：“有成”命科道官亦以为言。上曰：“有旨。”
辛酉，立太子。广东贼曾一本犯雷州，执参将印、把总
尚志以去。以广东总兵俞大猷往剿之。以昌黎、抚宁
二县被掳，免其赋粮一岁。上欲幸南海子，徐阶等言：
“上林苑海子，蕃育禽兽而已，非如视学耕籍，足修礼
而明教也。惟皇上慎重。”不听。九卿科道官皆谏。报闻。
丙子，车驾至而遂还。京师地震，命百官修省。四月，闽
清县教谕叶春及应诏上《万言书》，报闻。定勋戚庄田
额，勋臣传派五世者限百顷，戚畹限七百顷，家绝及
失爵者悉归官。夺故元佑宫供田，以其岁入堤江、汉。
命内承运库太监崔敏买黄金万两，取户部银如金
数而六之。户部尚书马森言：“皇上出内库，知太仓匮
矣。先帝时常买金二千金，色不佳，仅得足数，亦寻罢
之，今犹贮太仓也。抑祖宗时御札皆司礼监传下内
阁，转示部院，无径从中，更望陛下慎重。”上命取太仓
贮金以进。延绥等镇总兵为事官赵岢等出塞捕寇，
斩首六十七级，命复岢官，赏赉总督王崇古等有差。
大学士徐阶请疾甚力，上遣中官至第，谕之曰：“卿何
舍朕？”阶感激谢，遂出。五月，广西㺜夷黄豹等据贵州
程番府麻向、大华等司，时出掳掠，官军剿之，遁去。以
戚继光署都督同知，总理蓟、辽、保定练兵事务。遣锦
衣二人募鸟铳手三千人，于浙江，给善器，恤其家属，
优其资用以防秋。上曰：“诸臣皆言王守仁功，其遵先
帝所封伯爵，予世袭。”诏送刑部，赃罚于户部，以济边，
著为例。名皇第四子曰翊镠。丙寅，祭方泽，上欲织造
于南京供应机房，下工部花样四函。工部遣人之南
京莫主者，因请令南京织染局太监安兼理之。上命
太监赵玢往工部核，言：“玢方取回，又使兼理，令不信
也。所库业知供应机房无人，谩令臣等赍送，其意欲
复遣官，而诡计以欺陛下。陛下幸听臣言。”上曰：“尔言
供应无人，遣人矣。”又阻之，玢亟去。工科都给事中枝
请如部议，弗许。兵科给事中陈邦颜言：“属者陛下下
诏修弭。中官织造，一月两出。部臣不得止，科臣不得
诤。上下变服，名为修省，徒弥文矣。愿陛下亟罢玢遣，
毋困元元，以益天怒。”上罪其抗渎，夺二月俸。七月，上
谕辅臣：“去岁失事边臣，朕悉从宽宥。今秋防近矣，卿
等示兵部申饬，协心共济，违者寘重典。”巡视中兵马
司者，御史、学道。有内使手刃吓人财，学道笞焉。内官
交忿，朝退捽而群挺之。上闻大怒，命杖为首者百，戍
烟瘴，馀降杖充军。孝陵卫学道亦外调之。盗入廉州
城，劫库伤官。南京户科给事中张应治等条上《弭灾
七议》，中劝革内批罢游幸，召还织造内臣。上不怿，下
所司，兵部覆请切责焉。大学士徐阶致仕。广东贼曾
一本寇省城，拒伤官军，切责总督张翰，令总兵俞大
猷、郭成等立功自赎。八月，云南叛酋凤继祖伏诛。先
是，参将吴昂率家丁与寇，战墙子岭，败没。事闻，给棺
具。御史刘翾言：“昂挺身徇寇，毕命穷沙，吏议见挫，仅
从薄赏，是躯命等数金观望贤一死，非所以励边臣。”
上曰：“其赠昂都督佥事。”陕西盗魏大清等行劫绛州、
乡宁、太平等县，拒伤官兵，寻渡河遁去。湖广饥，命守
臣蠲恤。大学士张居正言：“天下事虑之在详，行之在
力，谋之在众，断之在独。窃见朝廷之间，一事也而甲
是乙非，一人也而朝繇暮跖，前后毁誉，自为矛盾，是
非淆唇吻，用舍决爱憎。”臣谓“无全利无全害者事之
形；有所长有所短者人之才；权衡斟酌，委任责成者，
君之道也。”今始也未熟计，而以人言行；终也靡定持，
又以人言罢。加以爱恶交攻，意见横出，谗言微中，蜚
语流传，寻莫究端，听不胜眩。是以人怀疑贰，动见诪
张，虚旷岁时，成功难睹。《语》曰：“多指乱视，多言乱听。”最
当今大患也。伏望皇上主张化机，励精实效，审事于
初，既行以断；慎人于始，既任以专。一切章奏，敕部院
衙门务从明简，是非可否，直陈陛下之前，以仰体省
事尚实之意，是谓省议论。人主能使天下服从其教
令者，纪纲而已。纲如网之有绳，纪如丝之有总。故《诗》
曰：“勉勉我王，纲纪四方。”臣见比者上下姑息，百事委
徇，棱模而曰调停，迁就而曰善处。法之所加，惟下于
微贱；礼之所制，反上于朝廷。玩习既久，骤然振之，必
将曰此拂人之情，务为操切者也。夫徇情顺情，名同
实异，振作操切，事近用殊。臣请有以解之。徇情者惟情是便，顺情则因而公之也，“民好民恶”之谓也。操切
者严峻为虐，振作则肃而惮之也，“道德齐礼”之谓也。
伏祈皇上奋干普离，握宪贞度，不乎私情，毋纷于
浮议，是谓振纪纲。臣闻君者主令者也；臣者，行君之
令，致之民者也。君不主令则无威，臣不行君令而致
之民则无法，大乱之道也。天子号令，譬之风霆，风不
能动，雷不能击，无贵造化矣。故事，章奏奉旨“有某部
看了来说”者，几事之大也；有某部知道者，民务之习
也；有特降敕谕者，睿圣之独也。大者“不可以须臾，习
者不可以日月。发自圣。独者风霆也。迩乃概从停阁，
或已奉钦依故纸视之，或应勘应报，奉旨行下在外
有司，多者积数十年。遂使文书人证，茫昧变迁，吞舟
有漏，覆盆多冤。是非赏罚，得不紊乎？伏望敕下部院
诸臣，奉旨事务，数日之内即行题覆。若其了然易见，
不用抚按议处者，便据理剖分；有合行议勘问奏者，
酌缓急远近，严与为期。注销稽久，以违制论，是为重
诏令。”世恒才也，而用不得其道。如得其道，举天下事
惟上所欲为，无不应者。今也称人才不必试之以事，
任人事不必更考其成，偾事之时，又未必明正其罪。
椎鲁少文，以无用见讥；大言无当，以虚声叨誉；倜傥
伉直，“以忤时难合；脂韦逢迎，以巧宦易容。或卑微也
而忽之，或名高也而尊之。或一事之善，终身以为资；
或一动之差，众口以为訾。”又有一种风尚，士大夫务
为声称，舍其职事而思出位，建白条陈，累牍连篇。核
其本业，名实茫然，吏道耗费，不亦宜乎！臣愿敕下吏
部，遵祖宗之旧，凡京官考满皆先审核殿最，诰命、勋
阶次第量与稍示激劝。毋概引复职，滥给朝恩；毋繁
于更调，毋骤于迁转，毋拘于资格，毋淆于毁誉，用舍
进退，一准功实，是谓“核名实。”自古极治之时，不无盗
贼之患，惟百姓安乐，家给人足，虽有外患，邦本自固。
若愁苦怨思，元气索然，盗贼乘之起矣。皇上即位元
年，蠲赋一半，国用边费，遂见萧然。不得已差四御史
分道督赋，三都御史清理盐屯，皆一切权宜之计，而
遂见搜括外藏空虚，水旱灾伤，视民死而不能赈，“两
广军兵供饷百出而不能支，元气耗已。夫善养生者，
不戕嗜欲而撙节爱惜，则虽戍削之人，足却病而延
寿；善养民者，不扰征求而加意俭省，则虽空虚之国，
足固本而厚下。当此民穷财尽之时，凡不急工程，无
益征办，臣谓当痛加节省，一切停罢。仍乞敕下吏部，
慎选良牧，不次擢用。守令上考，必其端洁慈祥者，虽
有才局，止与中考；贪污显著者，令所坐赃输边自纳，
以为固圉一助，不必引例发遣。”又今风侈靡，服舍无
限，豪强兼并，赋役不均，奸徒欺公，侵损冒破，钱“谷，漫
无稽实，胥吏因而滋奸，此皆耗财妨政之大者。若敕
下户部讲求堤防之术，何必索之劳苦之民，自惫国
家之元气乎？是为固邦本。今事可虑者莫重边，直须
从容审图，计胜之耳。”臣谓今兵不患少也，患弱，军伍
之籍固存也，若按籍征求，清查影占，募补训练，何患
无兵？食不患不足也，患耗，损无“‘用不急之费；并其财
力以抚战斗之士，何患无财？将帅不患不得人也，患
无以鼓舞之；悬之重赏，宽以文法，何患无将？夫惟皇
上赫然奋发，属任谋臣，修举实政，不求近功，不忘有
事，熟计而审行之，不出五年，敌可图矣。至于选择边
吏，团练乡兵，守墩堡，令民耕牧，时简精锐，𢭏其空虚，
则目前之计也’。是为饬武备。”疏入，上嘉之。九月，命主
事筦太仓银库者注选三年。太监滕祥靡费上供，少
傅兼太子太傅、工部尚书雷礼与相左，疏退，许之。吏
科都给事中郑大经言：“祖宗朝，大臣有故去，则始之
慰留，继以优礼，劝忠也。雷礼之去，陛下恩礼疏阔，臣
甚惑焉。抑左右大臣，先帝遗以事陛下，而纷然求退，
便身忘国。亦望天语宣示，以作有位之忠。”上曰：“优礼
在朕，诸臣宜殚忠修职，无求退成风，有乖致身之义。”
增武举额，令买猫睛宝石。顷之罢。十月，辽王宪㸅有
罪，削爵，降庶人，禁高墙，除其国。十一月，复故兵部尚
书金献民、大理卿汤沐、光禄寺少卿余茂才为民，右
副都御史陈讲杖死，吏科都给事中王俊民原职，献
民讲沐，予赠官、祭葬有差。闲住太监李芳数直谏，命
锦衣杖送刑部，狱待秋决。尚书毛恺言：芳坐罪未明，
臣等莫知置诘。上曰：“芳不礼朕。冬至祀圜丘，还朝行
庆成礼。”十二月，议久任。谕户部买诸色宝石、珍珠、睛、
碌钻，期三日。尚书马森奏言：“陛下有诏，罢采办。远方
奇货，不至京师二年矣，三日期虽猗顿输金计，然持
䇲亦知其不具也。”上趣之。户科给事中魏时亮言：“九
月中，皇上谕买猫睛宝石，未几赐罢。中外传播，俭德
流闻。臣闻太祖高皇帝曰：‘孔子之言，如节用爱人，真
治国良规’。又曰：‘珠玉非宝，节俭是宝’。是以却文石，御
铜器，教太子诸王曰：‘前代奢俭不同，治乱悬判，当存
儆戒，常记吾言：臣近读皇上诏旨曰：‘朕正供外，毋分
毫妄费购买’。旨严，分毫多矣。舜造漆器，谏者七人；焚
珠玉于殿前，唐元宗犹能之。臣敢以尧舜望皇上’。”上
曰：“少许！尔辄有言，且不治。”御史詹仰庇言：“臣闻珍珠宝石多藏中贵家；陛下索之愈急，彼价愈昂。今南北
多事，两广缺饷，疏请再三。当事者存根本之虑，不敢
多与。一欲珠石遂无惜万金之费，臣恐贱土地人民
而贵珠玉也。”上曰：“有旨。”是岁蠲免天下存留田粮二
百三十四万九千三百有奇。

三年正月乙巳朔，上拜天宫中。谒奉先殿、世宗皇帝
几筵，弘孝、神霄二殿。朝大同总兵赵岢败寇弘赐堡，
予赏荫。福建官军出海逆击海寇曾一本于柘林、盐
珵及马耳澳等处，大破之。报至，兵部请先赏后勘，破
格以劝边臣，从之。以戚继光为总兵官，镇守蓟州。永
平、山海等处盗劫荣昌、犍为，设长宁、永宁二县。上迁
皇后于别宫且一年，疾甚困，举朝以为忧。涉宫禁，莫
敢明言。巡视皇城试御史詹仰庇上疏请复之，上殊
怒。众谓仰庇祸不测，已下旨曰：“后侍朕久岁，无子，又
多病，移别宫，或畅意乐心，可疾退。尔不晓禁中事，妄
言姑不问。”下向不手旨，至是亲之。中外翕然称圣度。
二月，复命太监李佑织被服、诸服色花样千八百六
十匹以进。工部言：“往者李佑之遣，非登极初诏。臣方
望计日竣事，乃今命继进。江南自岛夷之乱，十室九
空，料额不充，势且加派。加派不已，弱且死逋，强且死
盗矣。”科道官亦言不允。三月，更名程番府为贵阳，设
定南县。恤录故兵部尚书丁汝夔、右副都御史吕经、
吏科都给事中董进第等官。“海贼”曾一本勾倭犯广
东，破碣石甲子，官军御之无功。总督两广张翰遣剿
獞贼覃公养等，有斩获。四月，复故户部尚书李士翱、
南京刑部尚书顾璘、兵部左侍郎刘源清、刑部右侍
郎王启、巡抚河南右副都御史雒昂、巡抚延绥右副
都御史张问行、给事中钱薇、沈汉、安磐、王科、陆粲、御
史潘壮、谢瑜原职，赐祭葬、赠官有差。命取太仓银三
十万两进内。户部尚书刘体干言：“银库见存三百七
十万，九边年例当二百七十万有奇，在京军粮商价
不下百万有奇。蓟州、大同诸镇，例外奏讨。即尽发银
库，犹不足应。望乞停罢。”不许。体干复言：“国计之乏，有
位共知。若一人异同，臣甘伏欺罔，抑存库之数？乃近
遣御史搜括所入，万一仓卒征调，何以支持？如国事
何？”科道官皆言：大学士李春芳等上疏曰：“祖宗朝，国
用、边饷皆有定额，库藏尚赢。世宗中年，边费日倍，加
以连年水旱灾伤，至今搜括已尽。臣等方与所部日
夜忧惶，计无所出。伏望念国储，怀永图，若上供，心不
可已。请如祖宗故事，取用内库至外库，专备军国，勿
行轻取。”上曰：“取十万。”封敬镕为秦王，载尧为襄王，朗、
锜为韩王。永定民王洁、胥瓒、胥鬻产赈饥，赐坊表。五
月，上曰：“京城民为报商苦累，朕甚悯之。”户、兵二部亟
议闻。于是言官各上状，请清冒滥，依时估发，预支时
给领，均肥瘠，禁横索。南赣巡抚张翀、总兵郭成等擒
斩曾一本贼于大埔等处，凡千三百七十馀人。上命
先赏参将蔡汝兰等，而后下兵部议功。太和山岁收
香钱约四千馀，提督太监柳朝乞留修宫，从之。户部
尚书刘体干请比泰山事例，令抚按官选委府佐一
员，专收正费，修宫之外，尽以解部供边，内臣毋涉。上
曰：“体干屡违旨，其回话，体干自讼。”乃罚俸半岁。内官
监所掌钱谷，有库厂、房屋、园地、租税，岁入万金，漫无
考核。巡视御史詹仰庇令大使可华察其数，内官监
悉隐之。支吾对云：“岁供内府传造紧急精巧御览器
物，及四时买办进供花草果木蔬品之类，或供造圆
鳌山，修理宫苑别殿、亭榭轩阁、花药栏干，慈宁宫花
园、乾清宫诸南花松竹树株，及”龙凤船、秋千、戏宝、雕
浑贴金云龙、竖柜、箱台、香几、白玉盆、刻丝诸玩物工
作并不外传，无预户、工二部。仰庇，因疏言：“御用供应，
工部具有岁例。匠作悉给官钱，内监夤缘侵渔，为民
菑动，委供进归过朝廷。如果赖此租税，以补内府不
足之用，则公费也，何必隐焉？乞敕户、工二部，会同司
礼监巡视科道，查勘质审，宜留者留、宜革者革，应存
多寡，尽解内库公需应弛予民者悉出还之。”臣又观
该监所称，“无经”甚矣。费无经则小人觊利用，无一二
侵滥且十七八。皇上诚身亲节俭，近侍之臣或以织
造采办为玩好，逢迎者尽屏斥之，则欺冒不生。何事
取盈边饷，令司计者谋及于卖官鬻爵。伏望念饷挽
“之不支，严群小之靡滥，服器惟俭，浮冗悉除。”疏入，上
怒曰：“厮仰庇，悖妄屡矣！”锦衣卫痛杖之午门，百发为
民。革去监局巡视科道官，大使毋用。大学士李春芳
等言：“皇上天性宽仁，即位以来，敬体大群，矜全顽薄。
如吏科都给事中胡应嘉以建言为民，随改降调。今
仰庇稍有指适，独蒙重谴，似非平日优容之度。乞如
处应嘉故事。”是日，九卿杨博等各疏救，上皆报闻。科
道官郑大经等言：“近户部尚书刘体干严被责罚，与
仰庇，暴见摧废。恐天下不晓圣意，妄疑为中贵泄忿。”
已，南京科道亦以为言。上曰：“有旨矣，何不遵？且不治。”
矿贼突入婺源县，焚官库官舍，祭方泽。六月，赠故南
太常少卿夏良胜为太常卿，工部郎中岳纶为太常

鸾。四川妖贼蔡一贯等，焚劫铜梁、大足诸县。七月，诏
取进光禄寺银二十万两，寺臣言不足，上命减半。礼
部言：“供膳馐，奉祭祀，充宴飨，则于光禄取财焉。先帝
之所稽，皇上之所节也，是以有赢。今先后取五十万
矣，内府不足，取之光禄；光禄不足，必行别派。伏愿罢
宣索，以舒征求。”科道官亦言上曰：“有旨，命工部造明
岁朝殿灯及鳌山。工部执奏，言一灯之费至三万馀
金。陛下奈何以诎乏之馀，营不经之务？且明年岁正，
日月交食，而游宴观灯，实累圣政。”上罢鳌山焉。丙戌，
月食不见。河决沛，自考城、虞城、曹、单、丰、沛抵徐州，漂
没田庐不可胜数，漕舟二千馀皆阻于邳。上命户部
发太仓银二万，择司官一员往赈，他被灾地方抚按
官一体赈恤，视分数蠲免。何勉贼平。八月壬寅，祭夜
明。戊申，祭太庙、太社、太稷。以中外灾，免行刑。束鹿县
大水，坏溺甚众。广西总兵都督同知俞大猷、福建总
兵都督佥事李锡协剿“海寇”曾一本于柘林澳，三战
皆捷，俘斩甚众。复与广东总兵都督佥事郭成、参将
王诏追败之莱芜澳，焚其舟，生擒一本，斩首五百馀
级，把总胡世、赵纪、哨总王宗瀛等死之，论叙有差。命
总理河道都御史及诸巡抚，分祭河济、江、淮、东北二
岳及东镇“之神，以弭水患。”设战车营于广宁。工科都
给事中严用和言：“东南灾伤重大，请罢南京、苏、杭织
造，召太监佑等还京。”南京给事中骆问礼亦言：“供应
机房，工费甚钜。尚书林云同计无所出，至称病乞休，
宜遂停止。”工部尚书朱衡覆奏，如其言。且言：“节慎库
所贮常额，多逋岁出入不相当，匮乏之忧，有甚于南。”
上曰：“织造有屡旨朱衡沽名卖直。责对状。”乃宥之。九
月，刑部尚书毛恺言：刑狱六滥：曰滥。〈阙〉“曰滥词，曰滥
拘，曰滥刑，曰滥拟，曰滥罚。”上命行内外诸司痛治之。
时河水涨溢，自清河县至通济闸及淮安府城西，淤
者三十馀里。决方、信二坝出海，平地水深丈馀，宝应
湖堤往往崩坏。又山东莒、沂、郯城等处水溢，从沂河
直河出邳，人民溺死无算。河道都御史翁大立以闻，
因绘图十二，为滨河民颂困：曰水次兑“军，曰漕河筑
堤，曰黄河骤涨，曰昏夜守堤，曰粮船过洪，曰黄河扫
卷，曰茶城捞浅，曰洪水冲城，曰风雨异常，曰海潮啸
溢，曰灾民避水，曰粮船漂没。”复言时事可深虑者五：
曰“东南赋薮也，而江海泛溢，粒米不登，鞭挞虽加，徒
陨民命，此京储可虑一；边镇关隘，洪水冲溢，墩堡倾
颓，无恃以守，此寇患可虑二；直隶、山东、河南皆股肱
郡，城郭不完，积贮空虚，赈贷乏策，此内地可虑三；海
徼之间，飓风鼓浪，兵船战士悉被漂沈，此海防可虑
四；淮、浙盐场，咸泥尽冲，团灶俱废，此国课可虑五。愿
陛下与公卿辅弼计求消灾弭异之方。”下所司。副总
兵田世威、参将刘宝故坐石州陷，论死系狱，辅臣言
上得释，使立功。兵科都给事中张卤等言：“皇上嗣位
以来，视先帝时兵车不加多、储蓄不加富，一时诸将
倾心三军生色者，以去岁申维岳、毕高之戮，足震慑
边臣而作其气耳。今边报稍急，即《出世威宝》立功夫，
良将非乏也。寇未甚急，而张皇如是，令如曩时直薄
都城，何以应之？且一事而生死异狱、一律而先后殊
致，曷以服死者之心、正国家之法？皇上果熟知威宝
之为人乎？果召问本兵失律之故、召问法司可矜之
繇，用何臣之荐，因何言之入？明示中朝断而释之，谁
敢不服？而中旨特释，何以坚明主法、克畅群疑？臣恐
人臣假此干威福之权，边将因此巧窥伺之计。”上曰：
“恩威自《上卤》等渎扰，夺其俸。”辛卯，上大阅将士，都人
快睹焉。驾还，乐奏《元武》之曲。总督戎政等官镇远侯
寰、协理侍郎王之诰等率将佐上表谢恩，群臣称贺，
阅及格者皆赏。遂敕寰、之诰等曰：“《书》不云乎：‘有备无
患，故治兵讲武，帝王重之。我国家立京营，养战士，讲
军实于平时，壮国威于警日。越我皇考专命文武大
臣总督协理戎政，更新厥制大备。迩年士马消耗，器
甲雕敝，将多怯敌，兵无选锋，朕甚虑焉。朕兹亲阅将
领，薄示劝惩。尔为国爪牙，尚体朕心，毋玩愒，毋营私，
毋苛扰，庶几部伍充实，士马精强，称朕张皇至意’。”十
月，彗星见。上问户部：“天下户丁粮草、盐引、税课银，通
计三年支用，见存几何？九边年例军饷，太仓岁发”及
各省解纳几何，具以数闻。尚书刘体干具上。上曰：“岁
计甚多，臣下全不为国体恤，姑不问。”十一月甲戌，冬
至，祀圜丘。以岁灾，暂免庆成宴。南京刑科给事中骆
问礼条陈十事，坐狂妄，降边方三级，言官论救，不许。
京师地震有声，诏百官修省三日。十二月，上曰：“近来
灾异频仍，多因部院政事不调，听信刁风，滥受词讼，
诬害平人所致。厂卫其密访以闻。”刑部尚书毛恺等
具疏引咎。刑科给事中舒化、御史刘贤等言：“我祖宗
厂卫之设，用以捕盗防奸，非察臣下也。若使暗访百
官，繇此开罗织之门，神陷阱之术。网害忠良，贻殃善
类，非盛世宜有。”下所司。潮州贼郭明、胡一化、陈一义
等依山为巢，屠戮劫寇者二十年。总兵官郭成分部剿之，论功赏有差。户部尚书刘体干言：“国家经费，岁
入不足供所出，而陈乞支给，每出额外。民穷财尽，职
此之繇。臣等请以今岁出入多寡之数，与夫昔省而
今费者，条呈御览，仍以内外一切经费应存应革者，
并用籍记，刊示中外。”许之。少保兼太子太傅、吏部尚
书杨博致仕，起少保兼太子太傅、吏部尚书、武英殿
大学土。高拱以原官不妨阁务，兼掌吏部事。尚宝司
司丞郑履淳上疏曰：“伏惟时方多故，万姓爰咨。顷年
以来，议论嚣烦，上泽终不及民；穷愁跼蹐，民心殊不
乐生。燕、云、辽、代，中原之脊也；鼙鼓一闻，三军震动；徐、
梁、齐、卫，天下之腹也。洪波荡析，四顾无烟。荆、襄、秦、洛，
形胜之区也；彊狼冯依，啸聚相扇。浙、直、闽、广，财货之
薮也。师劳费剧，奸宄未歼。搜敛日新，耗蠹日甚。请急
增于掊克，帑庾罄于那移。宗藩之坐窘无筹，中泽之
哀鸣尤惨。舟车尽敝，飞挽多艰。杼轴既空，枷锁犹逼。
民穷而事益不可息，弊极而法竟不可行。饥莩原荒，
朱殷边圉。萧条闾里，烽火，关河，武卫陵夷，卒伍骄怨，
内忧外棘，百孔千疮，物怪人妖，天鸣地震。彗星两见
于尾女，日月继食于元春，鬼神吉凶，菑害洊至，缓急
无备，根本潜摇。宜及今定周家桑土之谋，切虞廷困
穷之惧者也。陛下谅阴恭默，已三年矣，忧虞閟毖，固
不容静逸之时；济济多士，或可慰承式之望。宁曾召
问一大”臣，面质一讲官，赏纳一谏士。窃虑高亢睽孤，
乾坤否隔，欲见君子，阻于车辚；呈约巷牖，寂无取舍。
忠言重折槛之罚，儒臣虚纳诲之功。姬姜违脱珥之
规，周、召拂同舟之义。日觐绝畴咨之益，便殿邈晋接
之期。回话既惩，赵普奚从而补牍？内批径出，苏辙何
自以封还纪钢。因循贤愚，玩愒功罪之欺蒙，罔核浮
繁之文案。徒盈善类既失于振扬，厉阶阴启乎奄寺。
言涉宫府，辄肆沮挠，梗在私门，坚不可破。始也童牛
羸豕之图不豫，他日城狐社鼠之计莫施。逮其风行
势协，衅积权移，会使台辅具员，六卿拱手。元良愠悔
于孤立，威福倒驱于冠裳。兹霜虽未冰，月已几望，而
处堂燕雀，蔽日云霾，牵制优“游，朔风孔僾。宁顾倚之
繇颐裕蛊，遂可济蹇亨屯。臣愿皇上奋英断以决计，
弘濬哲以任贤。思上天培覆之命为难谌，念下民向
背之情为可畏。移美色奇珍之玩而保疮痍；弛昭阳
细务之勤以和庶政。关门劲敌，警于蛮夷；黎庶脂膏，
俭于钱谷。”拔用陆树声、石星之流，以建法家；拂士省。
纳殷士儋、翁大立等疏，以求鲠议。讦谋。经史、讲筵，臣
民章奏，必与所司面相可否。丝纶亲授，都俞交儆，察
变，谨微，回天开泰。疏入，上曰：“履淳假借陈言，妄议朝
政。”廷杖百，系刑部狱。

四年正月己巳朔，日有食之。庚午，上始朝，避殿减膳，
修省三日。上曰：“畿辅近边，武备久废，言者皆详内略
外，岂万全耶？兵部其悉心议奏。”内承运库以空头札
子传谕户部，进银十万两。部臣刘体干执奏，“陛下出
片纸，臣不知真伪，不敢奉诏。”上命如数上。癸未，上元
节，以天变未省，免百官假，禁民间张灯作乐，月食二
月，命太子太保、礼部尚书兼文渊阁大学士赵贞吉
兼掌都察院事。赵贞吉请分京军为五营，稍如国初
五府之旧。下兵部会议。尚书霍冀等议上“三大营如
故，推智勇将官三员充总兵官，以文职大臣一员总
理之。”上如议。因命总督京营戎政恭顺侯吴继爵、中
军都督府佥事署都督佥书袁正、五军营副将，署都
督佥事焦泽充三大营总兵，继爵五军营正神枢营，
泽神机营。升南京右都御史曹邦辅为左都御史阅
视之。戎县都蛮河阿大等寇掠高、筠等县。湖广金冈
安抚司土舍覃壁作乱。建英明阁于禁中。荆王翊钜
薨。册封魏氏为英妃，秦氏为淑妃，李氏为德妃，刘氏
为庄妃，董氏为端妃，马氏为“惠妃。”三月，改三营总兵
官为总督，皆以勋臣领之。于是以定西侯蒋佑领神
枢营，平江伯陈王谟领神机营。命曹邦辅专督五军
营，而以前总督两广左都御史兼兵部左侍郎刘焘
以旧官总督神枢营，前总督宣大、山西右都御史兼
兵部右侍郎陈其学以旧官总督神机营。铸《隆庆通
宝》制钱。甲申，尚衣监太监敏传旨，命南京加造段匹
十馀万。工科都给事中龙光执奏：工部覆言加征不
如趣正供，新派不如责旧逋。上颇然之，诏供御者别
造三之一，他悉以准逋额。命户部买白绵二万五千
斤。尚书刘体干奏湖州额绵旦夕解至，上趣办。户科
都给事中李己谏曰：“臣闻物聚于地，产赴于时。京师
则非其产，三月则非其用。求者苦难，鬻者持价日棰，
商人于市，难卒具也。都民困于编商，十室九空，固宜
加恤。”体干复言：“商贾闻命，率匿身闭市。京师根本地，
众口嗷嗷，非平世所宜有也。”上悟，令半买。四月，出尚
宝司司丞郑履淳及内官李芳，淳削籍为民，芳充南
京卫军。吏部举杂职官当迁者，前给事中骆问礼、杨
松与。上曰：“何遽俟三年？”贵州宣抚司土舍安国亨为
其兄智告反，巡抚都御史王诤发兵诛之，无功。内承

“如故事。”尚书刘体干言：“年例金趣解且至，若猫睛、祖
母绿诸珍宝，非民间所有，责令召买，必追呼骚动，民
毙棰楚，感伤和气。请如臣己言罢之。”不许。五月，户科
都给事中李己、给事中陈吾德言：“伏睹陛下登极诏
书，停止采买，蠲除加派，其时海内欢若更生何？比年
以来，近习干请，奸巧纷纭，买玉买珠传帖屡下，旨出
而辄更，命成而忽易，太监敏等复行故智。虽臣”等恳
请，户部执奏，终未俞允，其何以示大信于天下乎？夫
抵璧投珠，先王懿矩；毁床碎漏，圣祖芳规。纵国家十
分充实，陛下犹当慎乃俭德。矧今府库空虚，小民困
竭。边方之发饷无时，畿省之赈荒不已。计臣日夜怀
忧。陛下奈何以一玩好之微，费数十万，使其不经于
今日，无计于后来。敏等献謟蓄“欺，唯欲假供用以充
己橐。陛下惑于奸计，窃恐将来无已。伏望俯从部议，
亟斥敏等，以昭俭、全信。”上怒己沽名犯上，廷杖百，送
刑部狱。吾德黜为民，外补科道官。裁革广东巡抚官，
改两广总督李迁为提督兼总之。南韶积寇黄朝祖
杀掠兴仁县，寻据桂阳之罗木山。巡抚南、赣、汀、漳等
处都御史张翀剿平之。夏季，京库银额故二十五万，
户部尚书刘体干先奏进十七万，其馀请行府、州、县
督征。有旨切责体干过期支吾，令亟以太仓银补进。
六月丁酉朔，上谕礼部：“天旱苗槁，其传示顺天府官，
精祷十日毋怠。”是夜雨，明日又雨，又明日大雨。上悦，
加潮州知府侯必登从三品服俸。有直宿校尉负一
尸弃北安门外。北城兵马指挥孙承芳疑有奸，使收
鞫，辞连内臣阳春。阳春奏言：“不知何男子入内偃卧，
臣遣校负之出，乃死。承芳生事擅刑，禁军当治。”上命
杖承芳六十，黜为民，释校尉。户科右给事中查铎、刑
科都给事中舒化等请下阳春法司验问，不听。建光
泰殿、瑞祥阁于长信门南。工科都给事中龙光谏，不
听。工部尚书朱衡等言：“隆、道、英、明等阁方竣，再兴大
役，不唯财力有限，地道宜静，亦恐禁地不安。”上罢。以
京师久雨，坏民庐舍，免房号钱三月、七月，禁章奏繁
词，令抚按严治酷吏。命王官升补皆六年考察如京
官例。令抚按官严核司府以下有入己赃者，追出济
边；受赇枉法者，如律问遣。先是，以内供不足，下户部
取太仓银，又令买金。云南尚书刘体干多执奏。至是，
云南年例金过期不至，中旨诘责之，体干具疏引罪。
上责体干抗旨，手诏勒闲住，科道官连章交留，不听。
庚辰，月食。令监司、州县长吏毋偏重进士。筑海盐塘
成。八月，祠河神于夏镇、梁山，皆赐名曰“洪济昭灵。”起
前左都御史刘焘驻守通州。南京兵科给事中李崧
言：“南京织染局续添机张，增募匠役。诏书先革，太监
刘安等辄奏请复之。祖宗旧额，设机三百张，军民匠
三千名。今不论司局之非人，而妄谓机匠之不足。请
工竣之日，悉行停止。”上以崧渎扰，诘责之。释李己，黜
为民。九月，复浙江为事官，刘显署都督佥事，总兵如
故，罚其俸三月。罢恤录嘉靖中得罪诸臣，追削故掌
锦衣卫事陆炳，“夺其诰命。子侄官者俱革职为民，家
人杖遣之，籍其家。”以久任贤能，加横州知州郑国臣、
修仁知县唐执中服俸。河决邳州，自睢宁至宿迁淤
一百八十里。寇入大同镇之蒿沟老营，副总兵钱栋、
坐营指挥张汝绍、把总乔文奎死之。以宣、大等镇官
兵赴援劳苦，诏兵部犒以黄金。祀故太子少保、礼部
尚书兼翰林院学士欧阳德于总兵官。署都督同知
王治道及参将欧阳功死于寇。予治道赠谥、祭葬，荫
子三级，予功赠荫子二级，皆赐祠。编置方士王金陶
仿刘文彬等于口外，复京营制如旧。十月，俺荅孙把
汉那吉率其属阿力哥等十人来降。以把汉那吉为
指挥，阿力哥为正千户。山西道御史叶梦熊言，把汉
那吉之降，遽授官爵，恐结仇激祸，如宋郭药师、张谷
事。上责其妄言，降二级，外调之。谕掌吏部事大学士
高拱等曰：“朕即位以来，科道官欺乱朝纲有日矣。卿
严察其奸邪不职者以闻。”掌都察院事大学士赵贞
吉请毋考察，以养护国家之元气，爱惜宇内之人才。
上报。有谕，既考，多拱所嫉恶者，上降斥如所请。因下
谕科道官，自今毋得摇乱国是，倚报恩仇，仍前者治
无赦。吉王翊镇薨。十一月冬至，上祀圜丘，还朝，行庆
成礼，受贺赐宴。予赵贞吉致仕，以考察与拱异同也。
十二月，加王崇古太子少保、兵部尚书兼都察院右
副都御史，荫一子锦衣正千户，世袭，赏银五十两、大
纻红蟒衣一袭，总督如故。内阁辅臣李春芳等、兵部
尚书郭干等皆有叙。赉处州矿盗作乱，从昌化突入
宁国、池州，沿江剽掠。

五年正月甲子朔，上拜天于宫中，谒奉先、弘孝、神霄
三殿，御朝受贺。吏部会都察院考察方面有司，按察
使杨彩，副使江一麟，佥事萧大亨，知府丁应璧、徐学
古、侯必登、李渭、高文荐，同知章时鸾，知州许希孟，知
县林会春、徐成位、曹大埜、刘不息等十五人，以《卓异》
旌，赐衣一袭、钞百锭。以朝觐至者宴礼部。诏取太仓银十万于内府，户部以军国不给，请以抵春季年例
数不计取光禄寺银二十万。寺臣及巡视科臣各疏
争，诏半减。二月，文武群臣及天下朝觐官谒见皇太
子于文华殿左门。以政绩卓异，调陕西按察副使徐
学古于山西，加从三品服俸。倭寇突入澄迈县，袭陷
海南卫所。遣内臣督造羊绒于陕西，工部尚书朱衡
及科道官上疏请止。上曰：“有成。命。”起致仕少傅兼太
子太傅、吏部尚书杨博为兵部尚书。封皇子翊镠为
潞王。三月，封俺荅为顺义王。赏大红五彩蟒衣一袭、
彩段八表里，赐之。敕曰：“朕唯天地好生，自古圣帝明
王体天遍覆，中外一家，欲并生也。顷者，尔孙来归，朕
命边臣护视，给其服食，厚拊遣之。尔感朕恩，愿称臣
内属，岁岁入贡，永为荒服。俘献叛贼，以表悃诚，朕甚
嘉悦。兹封尔为顺义王，尔弟尔子及诸部落头目并
授都督等官，俾尔世居本土，各安生业，同乐太平。尔
尚约束尔众，永笃恭顺。若自乖大义，轻弃盟言，天地
鬼神实不福尔。尚钦承之。”陕西紫阳贼罗朝用等，平
缉治“四方游民潜居京师者。”四月，烧造瓷器于江西，
诏十馀万以鲜明细薄者进。河决邳州，自典头集至
王家口新堤多坏。册封硕熿为唐王，缙𤏳为肃王。五
月，古田獞贼韦银豹等平。总督两广侍郎李迁、巡抚
广西，右佥都御史殷正茂、总兵官俞大猷等，论叙有
差。以卓异加陕西佥事萧大亨从四品服俸，南昌知
府丁应璧三品服俸。七月。复故户科给事中张齐官。
黜致仕左都御史王廷为民。夺致仕刑部尚书毛恺
官，织造羊绒于陕西凡三万二千馀匹。诏学仓、驿递
官得选本省。乙亥，月食。八月，楚王英𤈷薨。敕修举《边
政》。九月，从祀礼部左侍郎薛瑄于孔子庙廷。先是，令
四裔贡使不得引见御前。礼科都给事中张国彦言
“朝鲜，冠带，礼义之国，请班如故。”乃许班。《獞贼韦银豹》，
俘京师，磔于市。十月，造鳌山灯，工部尚书朱衡、工科
都给事中陈行健等疏罢。报闻。命盗决故决徐、邳上
下河防者，如决河南、山东河之罪。贵州土舍安国亨
来降。十二月，礼科给事中蔡贤言：“皇上一身宗社生
灵之所托重，不可不谨也。臣因长至导驾，窃窥圣容
微减。今微阳初生，正安静之时，愿省览典谟训诰，以
陶养此心，亲近师傅公卿，以维持此心。斋居澄虑，进
御有常，毋令溺志；游观有度，毋令移情，则欲寡气清
神凝体固。朝宁可以常御，经筵可以不辍，郊祀可以
无摄，宗社生灵幸甚。”报闻。户部进续买珠宝共用银
二万二千四百两有奇。上怒不中，责该司对状。尚书
张守直引罪，请再行收买。上夺司官俸半岁。诏进太
仓银、马价银各十万于内库。太仆寺卿曾省吾、科道
官章甫端等言：“今民穷财诎，水旱洊臻，宜广积贮，以
备缓急。”上曰：“有旨，令云南等处采办珠石以进。”
六年正月戊午朔，上朝受贺。诏：“云南”、广东采办珠宝，
岁进青、红黄宝石二万块，大珍珠八千两，三年而止。
科道官奏乞崇俭苏困，报闻。春享，遣代试御史田子
坚谏。上曰：“厮坚狂妄，且不治。”命工部尚书朱衡兼左
副都御史，经理河工。命颜氏裔孙嗣慎袭翰林院五
经博士。御史张克宗等请考世子齿让之制，仿宋儒
坐讲礼，以为东宫讲读助。上曰：“祖宗有成礼，克宗敢
妄议变更，降二级外调之馀皆夺俸。”二年二月，置新
宁州。甲午，冠皇太子。倭分犯广东化州石城县，攻破
锦囊所，杀一千户，攻陷神电卫城，一时吴川、阳江、高
州、海丰等县并遭焚劫。而山寇黄朝太复起，甚猖獗，
取进太仓库银十万。户部言：“祖宗内库之藏，百万而
已。比岁诏征，多取一百一十万矣。兹复取十万，非制
也。且今视祖宗时何如哉？先臣丘濬所计，已十倍往
昔。嘉靖十八九年以后，复被当事奸贪之臣开边方
冒滥之请，财竭民穷，诛求无策。今又迫而取之，或以
启弄潢脱巾之变。愿皇上询往事，收成命。”上曰：“卿言
是，且如旨。”科道官皆疏谏。上曰：“有旨：上降龙袍样每
色十匹，褶服袍袄每色百套；绒锦织金闪色暗花素
每样百匹；上用鸾带每十条，赏用每二百条，遣内臣
往苏、杭织造剪绒纳织各色纻丝样二十四张，每样
每色织三十匹；柘黄、大红、桃红鹦哥、绿翠、蓝青、元色、
白紫、玉色鹅黄共十匹；锦织每十匹；鞠衣、纻丝纱罗
每五十套，裙袄每一百五”十套，下南京供应机房织
造。科道官疏请停止，不允。工部言：“苏、杭自倭患之后，
疮痍未起，加以水旱流移，府库虚竭，而织造之费甚
钜，势必加派，民困难支。请大加减免，或去其半。所遣
之人，尤宜慎重。”上曰：“卿可择其要者先织。上所遣官，
令安静行事，毋得扰民。”闰二月，上御皇极门疾，遣祷
告郊庙、社稷，还宫。江西巡抚都御史徐栻言：上降瓷
器样，烧造难就。上曰：“龙缸改中样，方大匣改小样。”先
后进册封庄氏为敬妃，李氏为恭妃，于氏为懿妃，叶
氏为奇妃。御史萧廪上言：“册典屡行，宫掖太盛，神气
大劳，以致圣躬不安。乞节欲延寿。”不报。倭犯新宁、高、
雷等处，官兵与战于外村岛嶴，以捷闻。三月，皇太子
出阁讲《书》。定《捕盗条格》：州县掌印巡捕官，有盗至十人者降一级，二十人者降二级，三十人者罢官。兵备
及该道官所属盗起至五十人降一级，七十人者降
二级，百人以上者罢官。复海运。尚宝司卿刘奋庸疏
言：“皇上即位六载，海内非不乂安，而灾沴未消；外裔
非不威顺，而伏机可虑。朝纲若饬矣，而大柄渐移；仕
路若清矣，而积习仍旧。百司方引领励精之治，而皇
上精神志意渐不逮初。臣虽微贱，念潜邸旧恩，不忍
默默，谨条上五事：一曰保圣躬。”人君一身，天地人神
之主也。清明在躬，而后可以当万务。皇上宜深思宗
社付托之重，念此心保守之难，定志凝神，抑情忍性，
毋轻万年之虑，“逞旦夕之娱；毋以有限之精神，殉无
涯之嗜欲。”二曰总大权。人主必操揽大权，而后臣下
莫敢行其私。在昔先帝英明果断，恩威莫测，一时在
位，仰承恐后。今政府之所议，百司之所布，非不奉有
明旨施行也，顾皇上曾否斟酌从违其间乎？人才用
舍，果尽协公论，无敢私快恩仇者欤？即如辅导东宫，
“本阁臣之责，辄敢为身图之便。朝廷名器，本励世之
具，今乃为市恩之物，先帝时谁敢如此？伏愿庶府建
白阁臣票拟，特留清览，时出独断，以观万化之原。三
曰慎俭德。财耗则民穷，民穷则国家元气随之尽，是
以古帝王兢兢奢欲为戒也。今国用边储年例必不
可减，岁入岁出，曾不相当。而皇上即位以来，内府取
银不下数十万，求珍宝作鳌山，服御器用，镂金雕玉，
其于身心政事果何所裨？生财甚难，靡敝无纪，良可
惜也。四曰省章奏。人臣进言，未必一一中节，心固忠
国家耳。今一切置不览，非惟沮乐告之，益倡游言之
端，抑恐憸邪权势之党转生猜忌，御下蔽上，成其奸
也。五曰用忠直。”忠直，“国之干也。与承望风旨，泄它人
之愤、迎合权要，树淫党之朋者，固自不同。比岁台谏
之臣间有斥弃，愿恕其狂直，嘉其诚款，予之召还，庶
几广仁宥于既往，作直气于方来。”下所司。安庆军乱，
械系指挥张志学、知府查志隆于京师。户科给事中
曹大埜论劾大学士高拱，调外任，拱辞位，上褒留焉。
更以刘奋庸前疏有倾陷拱意，降一级，调外。四月，提
督两广侍郎殷正茂言：“广东山海之寇，日益充斥，民
疲奔命，死徙过半。陛下岁令采珠八千两，三年乃已，
计所费至三十万金。今军兴，一切不赡，请稍杀之，改
千为百，宽三年为十年。”户部覆奏，上从之。复故总督
浙江军务、太子太保、兵部尚书胡宗宪职，赐祭。取太
仓银十万两备端节赏赉。广西府江、右江诸猺獞复
乱，封翊銮为吉王。五月，广东贼李茂破乐会县。〈阙〉月
食。丙午，上不豫，增剧，百官疏起居。己酉，大渐，召高拱、
张居正、高仪入受顾命。上倚坐御榻上，中宫及皇贵
妃拥御榻边，东宫立榻右，拱等前跽宣受顾命。上口
不能言，熟视诸臣颔，东宫属之，敕皇太子曰：“朕不豫，
皇帝属尔。尚思保守帝业，修德进学，任贤使能，毋有
怠荒。”先是，正月下旬，上有疾，且有腕疮在理。越月稍
平。以闰二月初旬视朝，既鸣钟，百官班阁臣高拱、张
居正自阁出北，上过会极门，望御路中乘舆在焉，亟
趋赴。内使数辈驰宣阁下，则上已下金台，有怒色，立
欲就舆。诸内使环跪，上见拱色稍平，手执拱衽甚固，
有欲语意。拱奏曰：“陛下何为发怒？今将何往？”上曰：“吾
不还宫矣。”拱曰：“陛下不还宫当何之？望还宫。”上稍沉
思，曰：“尔送我？”拱曰：“臣送。”上释拱衽，执拱手，露腕示疮
曰：“尚未落痂也。”因愤恨语曰：“祖宗二百年天下，以至
今日，国有长君，社稷之福。奈东宫幼小”，连声语，一语
一顿足，握拱手，拱曰：“陛下万寿无疆，何出此言？”上曰：
“有人欺负我。”拱曰：“是何人？有祖宗法在。皇上病新愈，
发怒恐伤怀。”上良久叹语曰：“非内官辈，先生安得知？”
盖宫中事也。于是执拱手行入皇极门，下丹墀。上左
手啜茶，右执拱手如故，顾拱曰：“我心稍定。”遂繇东角
门入，至乾清宫门，拱止。上牵拱手曰：“送我。”随至寝殿，
上升榻坐，犹执拱手。时张居正、朱希忠皆榻前叩头，
上见拱踘踖不安，乃释手拱下叩头，并辞出宫门外。
须臾，复召入，立丹墀，命再上，遂上殿，至榻前，上从容
曰：“朕一时恍惚。”又曰：“有后事，卿等详虑而行。”皆叩头
出。须臾，内侍传旨：“高阁老守宫门毋去。”薄暮，传旨宿
宫门，拱附奏曰：“乾清宫，大内也，祖宗法度甚严，臣等
昼且不得入，况夜宿不敢宿。然不敢去，当宿于西阙。
有召即至，有传示即”上对，许之。明日亦如之。既传，圣
体稍安，拱上《札子》曰：“臣闻圣体稍安，不胜庆幸。今府
部大臣尚朝宿不散，宜降旨令各回办事，以安人心。
臣等仍昼夜不敢去”，即拟旨上请，上即降旨。又四日，
上益平愈。拱问安，上遣内侍慰劳，命还家。至是，复敕
拱曰：“朕嗣统六年，偶得此疾，遽尔不起，有负先皇付
托。东宫幼小，朕今付卿等三臣，卿等同司礼监，协心
辅佐，功在社稷，万世不泯。”拱读既恸，不能胜，即哭奏
曰：“臣受厚恩，誓死报上。东宫虽幼，有祖宗法度。在臣
竭忠，辅佐，有不得行，臣不敢爱其死。”且奏且哭。已，大
恸，长号，两宫亦皆失声，哭遂出。庚戌，上崩，寿三十六。
七月丙戌，上尊谥曰契天隆道渊懿宽仁显文光武纯德弘孝庄皇帝。庙号穆宗。九月，葬昭陵。〈明史尚未告成以上

俱按《名山藏》所载，至“穆宗” 止。